הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 49, 2017-03-15 09:50

מכלוף מיקי זוהר: ברוכים הבאים לוועדה לצדק חלוקתי ושוויון חברתי, הנושא שאנחנו רוצים לדבר עליו היום הוא יצירת צדק מוניציפלי באמצעות שינוי גבולות שיפוט של רשויות מקומיות – דיווח על הקמתן ופעילותן של ועדות חקירה גיאוגרפיות קבועות לשינוי גבולות וחלוקת הכנסות.

מכלוף מיקי זוהר: אני ידוע כחברו הטוב של שר הפנים השר דרעי, אני לא מסתיר את זה, אני אפילו גם גאה בזה.

מכלוף מיקי זוהר: יש לנו שר פנים חברתי מאוד, רגיש מאוד חברתית, יודע שפערים בחברה הישראלית הם אחד מהחולים הרעים ביותר שיש היום בחברה הישראלית, וצמצום הפערים שלהם הוא באמת אחד מהדברים שהוא חרט על דגלו.

מכלוף מיקי זוהר: הוא יודע לעשות את זה באמת בזהירות, בחוכמה ובתבונה, אבל מה שנקרא, כשצריך לומר משהו שהוא לא בסדר, אנחנו אומרים אותו.

מכלוף מיקי זוהר: תיכף נגמרת לנו הקדנציה, ועדות הגבולות שדיברנו עליהן, מיום בחירתו של השר דרעי עוד לא קמו, הנושאים הללו טרם הובאו לכדי התקדמות, ואנחנו נמצאים בדיוק באותו מצב כמו שנבחרנו לכנסת האחרונה בקדנציה הנוכחית.

מכלוף מיקי זוהר: זה אומר שיש פה איזו שהיא בעיה מסוימת שאני רוצה היום להבין אותה, כי אם אנחנו לא נקבע יעדים ברורים לגבי חלוקת הכנסות וגבולות לכל הרשויות המקומיות חלשות אל מול החזקות או מועצות אזוריות אל מול הרשויות המקומיות, אנחנו בסופו של דבר מנציחים את הפערים, מנציחים את הקיפוח, וגם לצערי הרב עושים אי צדק חלוקתי במדינת ישראל, דבר שמאוד מאוד מטריד את הוועדה הזאת, ואני גם חושב שהוא גם מאוד מאוד מטריד את השר דרעי.

מכלוף מיקי זוהר: לכן הנושא של הדיון היום בעצם הוא באמת לבחון היכן הדברים עומדים, אני לקחתי על עצמי אחריות ואני גם קיבלתי עם עצמי החלטה שהוועדה תתכנס לפחות פעם בשבועיים-שלושה או חודש, בנושא הזה, תקבל דיווחים שוטפים, מה קורה, איפה הדברים עומדים, מה התקדם, איפה לא התקדם, כי הקדנציה נגמרת, ואנחנו חייבים עד תום הקדנציה הנוכחית שהיא יכולה להיגמר בתוך שנה וחצי- שנתיים מהיום, לסיים עם כל הסיפור הזה, זה משהו שצריך להסתיים, כי אם מחר בבוקר יהיו בחירות, שוב פעם אנחנו נמרחים עוד כמה חודשים, לא יודעים מי יהיה שר הפנים הבא, אני מקווה שזה יהיה דרעי כי הוא שר פנים מצוין בעיני, אבל אנחנו לא יודעים מי יהיה שר הפנים הבא, אנחנו לא יודעים מה יהיה.

מכלוף מיקי זוהר: שירי תישאר כי שירי עושה עבודה טובה.

מכלוף מיקי זוהר: אבל בסוף מה שנקרא, אנחנו לא בטוח שנהיה פה, אגב.

מכלוף מיקי זוהר: אנחנו נעשה את הכל שכן, אבל זה לא תלוי רק בנו, זה תלוי גם בקב"ה וגם במתפקדים של המפלגות שלנו.

מכלוף מיקי זוהר: אני רוצה לומר שהנושא היום הוא נושא קריטי, ואני כן מתכוון להכנס לעובי הקורה, על כן אני באמת לא רוצה להיות במצב חלילה שנערוך פה דיון בעוד שבועיים-שלושה, או חודש, ויגידו שלא קרה כלום.

מכלוף מיקי זוהר: ואחר כך עוד פעם לעשות עוד שבועיים-שלושה דיון ויגידו שלא קרה כלום.

מכלוף מיקי זוהר: ואז זה יהיה מן סיטואציה מאוד מאוד לא נעימה ולא טובה, והמלצות הוועדה היום גם יהיו ברורות בנושא.

מכלוף מיקי זוהר: הגיעו לכאן אורחים, כמובן חברי כנסת וראשי רשויות, ראש העיר קרית גת אבירם דהרי, ראש מועצת קרית עקרון חובב צברי וראש מועצת שדות נגב תמיר עידאן, ואני מעריך את זה שהגעתם, תודה רבה לכם וכמובן שנאפשר לכל אחד מכם לומר את אשר על ליבו ומה המצב הנוכחי.

מכלוף מיקי זוהר: הוועדה תמליץ המלצות, נשמע גם את משרדי הממשלה, את משרד הפנים, שירי, איפה הדברים עומדים ונתקדם.

מכלוף מיקי זוהר: נתחיל עם ראשי רשויות ונשמע קצת מהם.

מכלוף מיקי זוהר: ראש העיר קרית גת אבירם דהרי בבקשה.

<אבירם דהרי: כבוד היושב ראש, אני ממש שמח על הדיון הזה ואני שמח על המגמה שפעם בשבועיים-חודש, כמה שיהיה, אבל לקבל באמת אינפוטים פרקטיים, אני גם מצטרף לשבחים שהיושב ראש אמר על כבוד השר, באמת נראה שהוא באמת רוצה לעשות את זה, ואנחנו מאחלים לו שיצליח, כי זה דבר חוצה מפלגות, חשוב לכל התושבים.

<אבירם דהרי: אני גם בשיחה מוקדמת עם שירי, אנחנו רואים שיש רצינות, צריך רק להביא את זה לידי יישום סופי, ביצוע, אבל יש רצינות ויש הבנה כבר של חשיבות הדברים, ואני מניח שהיא תציג את זה, ואני כמי שמלווה את הנושא הזה כבר 14 שנה, אני רואה שבאמת מאז הישיבה הראשונה נעשתה עבודה.

<אבירם דהרי: עכשיו זה המימוש.

<אבירם דהרי: אני רק רוצה מילה אחת לומר, יש איזה שהוא עקרון שאומר הסתגלות, הסתמכות.

<אבירם דהרי: יש לי קצת בעיה עם הביטוי הזה.

מכלוף מיקי זוהר: תסביר.

<אבירם דהרי: אני אסביר למה אני מתכוון.

<אבירם דהרי: לדוגמה, נניח שאני כל הזמן קיבלתי X על חשבון במרכאות או שלא במרכאות, שלא בצדק קיבלתי בוא נגיד, כמה מיליוני שקלים שחובב היה צריך לקבל, שקרית עקרון הייתה צריכה לקבל.

<אבירם דהרי: נניח.

<אבירם דהרי: חלפו להן עשר שנים, נניח קיבלתי מיליון שקל יותר, ופה מדובר על הרבה מאוד מיליונים, לא על מיליון, אז לא רק עשר, שלושים שנה, קראו לי חזק ולחובב חלש, לקריית עקרון חלשה ולי חזק, נניח, שלא בצדק.

<אבירם דהרי: עכשיו אחרי שאם עשר, עשרים, כפול המכפלה הזאת של כמה הוא קיבל בעודף, סתם, ללא שום קשר לכלום, בגלל טעות של מישהו או לא בגלל טעות של מישהו, היום רוצים לתקן.

<אבירם דהרי: בדרך כלל כשרוצים לתקן, צריכים להגיד ל"חלש", לזה שנפגע, שלקחו על חשבונו את הכסף, צריכים להגיד, וואו, איך אני אפצה אותו על עשרים שנים אחורה?

<אבירם דהרי: במקום לחשוב ככה, אומרים "לא, איך אני אעשה לזה שקיבל בעודף, להתרגל, אז בוא נמשיך לתת לו בעודף עוד כמה שנים.

<אבירם דהרי: דרך אגב, זה לא נוסחה חדשה, זו נוסחה ישנה.

<אבירם דהרי: הייתה פעם נוסחת סוהירי וזה עבר לגדיש, וגם כן לקח שמונה שנים או עשר שנים של הסתגלות מסוהירי לגדיש במענק איזון.

<אבירם דהרי: זאת אומרת שקיבלו סתם מענק איזון גם אחרי ההחלטה, רק בגלל שלכאורה הם הסתמכו.

<אבירם דהרי: מה זאת אומרת הסתמכו?

<אבירם דהרי: קיבלת בעודף, אם אני הייתי מקבל שכר בעודף, מישהו היה אומר לי "טוב, סליחה, קיבלת יותר כסף בעודף במשכורת, התרגלת לקבל, בוא קח עוד עשר שנים, נרד הדרגתית", לא רק שלא אומרים לו את זה, אומרים לו "תעשה השבה", תפצה את הבנאדם.

<אבירם דהרי: זה כל מה שרציתי להגיד, אבל כל השאר שהספקנו לראות, באמת מבורך, כבוד היושב ראש, מבורך לכל תושבי מדינת ישראל.

מכלוף מיקי זוהר: תודה רבה אדוני ראש העיר, אני באמת מסכים עם הטענה הזאת שהסתגלות היא באמת דבר מוזר, מאחר ובאמת העיוות הוא היסטורי, אז אנחנו לא רוצים להמשיך ולהנציח את העיוות ההיסטורי.

מכלוף מיקי זוהר: חלק ממסקנות הוועדה היום יהיו שנושא ההסתגלות חייב לרדת מסדר היום באופן מוחלט.

מכלוף מיקי זוהר: ראש מועצת קרית עקרון חובב צברי בבקשה.

<חובב צברי: בוקר טוב ויום נהדר, כבוד היושב ראש, חברי כנסת, חברים.

<חובב צברי: אני רוצה לדבר על נושא שהוא רצף שלטוני, כך אני קורא לו.

<חובב צברי: אצלנו בקרית עקרון עשו שתי ועדות, שמשרד הפנים החליט עליהן, אותו משרד הפנים.

<חובב צברי: רק שר אחר בעניין.

<חובב צברי: אחת הייתה ועדה לחלוקת הכנסות בין המועצה האזורית ברנר לנושא של בסיס צה"ל שנמצא שם בכל העניין, שני בסיסים למעשה, - - - ותל נוף.

<חובב צברי: עם גדרה, מזכרת בתיה, קרית עקרון, נחל שורק וכמובן ברנר בכל הזה עצמו, והוועדה ישבה על המדוכה לא מעט, אנחנו גם כרשויות פעלנו ועשינו כל מיני דברים והייתה החלטה.

<חובב צברי: נוצר מצב שהתחלף שר הפנים אז, סילבן שלום שהיה אז שר הפנים, היה אז יומיים ראש הממשלה.

<חובב צברי: ראש הממשלה חתם על ההמלצות של הוועדה ואם אני טועה אז שירי תתקן אותי, ולימים זה נשאר תקוע בעניין, היום התבשרנו שכן הולכים לעשות שם את המהלך.

מכלוף מיקי זוהר: תראה מה זה ועדה בכנסת, מה היא יכולה לעשות.

<חובב צברי: זה כן הולך להתקדם - - -

איתן ברושי: אדוני היושב ראש, אז מה השתנה בחילופי השרים?

איתן ברושי: אולי נראה אם הוא חושב כמוני.

מכלוף מיקי זוהר: קודם כל יש בחילופי שרים שינויים שלמדיניות לפעמים.

איתן ברושי: הדבר היחידי שהשתנה זה המקורבים.

איתן ברושי: השיטה לא השתנתה, המקורבים התחלפו.

מכלוף מיקי זוהר: גם זה.

<חובב צברי: לא, אני חושב שלא.

<חובב צברי: מי שחתם זה ראש הממשלה.

<חובב צברי: ראש הממשלה חתם, כי - - -

איתן ברושי: בכמה הימים שהוא היה הוא חתם.

<חובב צברי: ביומיים האלה.

איתן ברושי: נו, 100 אחוז, מה שהשתנה זה המקורבים.

איתן ברושי: מה היה בשבוע שראש הממשלה היה?

איתן ברושי: יש לנו שמות של המקורבים, אבל זה לא מתאים להגיד.

מכלוף מיקי זוהר: אתה אומר "מקורבים", אבל בוא תשמע, כשהיו מפא"י בשלטון - - -

איתן ברושי: אתה עוד לא נולדת כשמפא"י היו בשלטון.

מכלוף מיקי זוהר: לא, אני קראתי ספרי היסטוריה.

איתן ברושי: קראת את האגדות של הקשת המזרחית?

מכלוף מיקי זוהר: כשהיו מפא"י בשלטון אז המועצות היו נחשבות למקורבים.

מכלוף מיקי זוהר: אז היום - - - מה לעשות?

איתן ברושי: מה השתנה ביומיים שראש הממשלה היה?

איתן ברושי: המקורבים.

<חובב צברי: אני לא הולך לכיוון הזה, אבל אני מדבר על עובדות.

<חובב צברי: דרך אגב אתה יודע שעד לא מזמן, עד לפני עשר שנים, כל הסכם קואליציוני מפלגת העבודה דאגה שלא יהיה שום שינוי.

איתן ברושי: מילא אתה לא יודע, אבל אל תגיד שטויות.

מכלוף מיקי זוהר: זה נכון, זה עובדות.

איתן ברושי: הקימו 50 ועדות חקירה לגבולות.

מכלוף מיקי זוהר: אלו עובדות, מה זאת אומרת?

מכלוף מיקי זוהר: איתן, אני יודע שא תה נציג מפא"י, אבל אלה עובדות, מה לעשות?

מכלוף מיקי זוהר: הם דואגים לאנשים, הלוואי שניתן לדאוג לאנשים - - -

איתן ברושי: אם זה היה תלוי בך היית מכניס את הטבות המס למגדל העמק וקריית גת.

מכלוף מיקי זוהר: נכון, ואתם נלחמתם שאני לא אעשה את זה.

מכלוף מיקי זוהר: למה?

מכלוף מיקי זוהר: בגלל שרציתם שלמושבים ולקיבוצים יהיה - - - כל אחד דואג לציבור ששלח אותו.

איתן ברושי: ביומיים שראש הממשלה היה שר פנים, מישהו דאג שהוא יחתום, זה הכל.

איתן ברושי: לא אמרתי טוב או רע, אבל ציינתי עובדה.

<חובב צברי: מיקי, מפא"י הקימה את קרית גת.

איתן ברושי: אתה מספר לנו?

איתן ברושי: תשאל את ההורים של מירי רגב.

מכלוף מיקי זוהר: אני לא אמרתי שהם עשו רק דברים רעים, עשו גם דברים טובים.

מכלוף מיקי זוהר: אבל הם עשו גם הרבה מאוד דברים לא טובים.

איתן ברושי: עד שתגיעו לזה, כבר תתחלפו.

מכלוף מיקי זוהר: לא, יש לנו עוד הרבה זמן.

<חובב צברי: אני שמח שיש - - -בעניין, אבל אני רוצה לומר לכם כמה דברים.

מסעוד גנאים: לפחות לגבינו שניכם אותו דבר.

מכלוף מיקי זוהר: אתה צודק, הנה דבר שאתה לא יכול להתווכח עליו.

איתן ברושי: לא, מיקי, אנחנו יותר טובים בשבילם.

מסעוד גנאים: למי אתה מתכוון, למיקי זוהר?

איתן ברושי: ראינו את ההחלטות של הממשלה הזאת.

מכלוף מיקי זוהר: אוקיי.

מכלוף מיקי זוהר: תמשיך.

<חובב צברי: אני רוצה להמשיך בנושא הזה של הרצף השלטוני.

<חובב צברי: ואני אומר שוב, הייתה את הוועדה ואני שמח שהנושא הזה כן מתקדם ולא נכנס לתפיסה שנכנסת לוועדות הגיאוגרפיות כי בסוף יש רצף שלטוני, הייתה שם החלטה מסוימת, אני אומר לכם גם אצלי ברשות המקומית היה מצב שראש רשות לפניי החליט משהו מסוים, אנחנו עמדנו בתוקף שזה יקרה.

<חובב צברי: למה?

<חובב צברי: כי זה היה השלטון והוא החליט מה שהוא החליט, וזה בסדר, גם אם זה בניגוד לדעתי.

<חובב צברי: יש רצף שלטוני.

<חובב צברי: הסוגיה השניה זה ועדה גיאוגרפית, מה שנקרא ועדת גבולות, שגם כן כבר ישבה על המדוכה, היה את הוועדה, היא סיימה את העניין שלה בעבודה עצמה, וזה הגיע שוב לפתחו של שר הפנים ועדיין הנושא הזה לא זז, דיברתי גם עם שירי בעניין, הם אומרים שיש איזו שהיא מחלוקת בעניין שבינינו לבין גזר.

<חובב צברי: הנושא של ועדת הגבולות זה בינינו לבין גזר, לגזר יש 114,000 דונם ולא כולם בחקלאות היום.

מכלוף מיקי זוהר: אבל הם צריכים שדות פתוחים, הם צריכים אוירה.

<קריאה: הוא צריך שטחים פתוחים.

<חובב צברי: 114,000 דונם.

<אבירם דהרי: אנחנו 10,000 דונם סביב מיליון דונם.

איתן ברושי: קח את כל הנגב.

איתן ברושי: הוא יכול לשמור על השטחים הפתוחים?

מכלוף מיקי זוהר: לא, יכול לבנות בהם.

איתן ברושי: כמה שיתנו לו.

מכלוף מיקי זוהר: זה ועדת גבולות.

<אבירם דהרי: חברים, רק לסבר את האוזן, קרית עקרון 2,330 דונם שטח שיפוט.

<אבירם דהרי: 2,330 דונם זה גורנישט מיט גורנישט בעברית.

<אבירם דהרי: אין כמעט שום דבר בעניין, אני גם לא מצליח לבנות לילדים שלנו ואני ראש רשות חדש יחסית, אני רק שלוש שנים, אז אמרו לי כל ראשי הרשויות הקולגות, "עזוב אותך, תושבים זה לא טוב, אל תבנה".

<אבירם דהרי: ואני אומר "כן, אני רוצה לבנות" קרית עקרון זה בטבורה של הארץ, אני מוכן לבנות גם 2,500 יחידות דיור.

מכלוף מיקי זוהר: מסתבר שלבנות עולה כסף לא רק לקבלנים, זה עולה גם לרשויות המקומיות.

מכלוף מיקי זוהר: זה הבעיה, שאנשים לא מבינים - - -

<קריאה: תושב עולה פי 3 ממה שהוא משלם.

מכלוף מיקי זוהר: הממשלה לא מבינה את זה, הממשלה מסרבת - - -

<קריאה: התושבים חושבים שאם הוא משלם ארנונה הוא - - -, אנחנו אומרים "אתה עולה פי 3".

מכלוף מיקי זוהר: הממשלה מסרבת להבין את זה ועשינו פה דיונים בנושא, ואנחנו גם נמשיך לעשות דיונים בנושא.

מכלוף מיקי זוהר: אגב, יש לי פגישה עם - - -

<אבירם דהרי: גילוי נאות, אני הייתי תושב של ראש המועצה חבר כנסת - - -

איתן ברושי: ראש מועצה טוב, תגיד.

<אבירם דהרי: כן, ראש מועצה מצוין.

<חובב צברי: מה שאני מבקש, כבוד היושב ראש, זה שיהיה רצף שלטוני.

<חובב צברי: ודרך אגב, דיברתי גם עם שירי על העניין, גם פטר שהוא ראש המועצה, כן מעוניין בסוף לעשות את זה.

<חובב צברי: הם עצרו את זה כנראה בגלל שאין הסכמה בינינו לבין גזר בעניין.

מכלוף מיקי זוהר: אני אגיד לך משהו, אמרו לי את זה קודם ואני גם רוצה לומר את זה פה גם לשירי וגם לכולם.

מכלוף מיקי זוהר: אם אתם מצפים שהועדות האלה יהיו ועדות מוסכמות, חבל על הזמן.

מכלוף מיקי זוהר: הועדות האלה לא צריכות להיות מוסכמות.

מכלוף מיקי זוהר: אלה ועדות שמשרד הפנים צריך לקבוע על פי קריטריונים מסוימים שהוא יקבע לעצמו וסדרי עדיפויות לבד.

מכלוף מיקי זוהר: לא להתייעץ עם הגורמים, לא להכנס לסיג ושיח עם הנוגעים בדבר, לא עם המועצות ולא עם הרשויות.

מכלוף מיקי זוהר: שיבוא משרד הפנים, יגיד "אלה הצרכים של הרשות הזאת, אלה הצרכים של המועצה הזאת, אנחנו קובעים, אם תתמודדו, אתם רוצים, מצידי תלכו לעתירות בבית המשפט".

מכלוף מיקי זוהר: אתם צריכים לקבל את ההחלטה באופן עצמאי, לא לתת ליותר מדי סיג ושיח בעניין הזה, כי השיג ושיח הזה ראשית מושך הרבה מאוד זמן, זה פעם ראשונה, פעם שניה מעורר מחלוקות שאחר כך הן לא ניתנות לפתרון בין כה וכה.

מכלוף מיקי זוהר: אגב, זה שנלקח ממנו, המטרה המרכזית שלו תהיה לייצר משא ומתן הכי ארוך שניתן.

מכלוף מיקי זוהר: ובסוף לא השגנו שום דבר.

מכלוף מיקי זוהר: לכן אני חושב שזה צריך להיות שרירותי.

<חובב צברי: אתה רוצה דוגמה קלאסית?

<חובב צברי: ועדת ברזילי, 1990.

<חובב צברי: ועדת ברזילי מחליטה להעביר לקריית גת מהמועצות האזוריות יואב ושפיר 4,000 דונם.

<חובב צברי: לא קורה כלום עם זה.

<חובב צברי: למה?

<חובב צברי: כי המועצות האזוריות מאיימות בבג"צ, ורוצים להסתדר איתם, מגיע 1996, הגיעה אינטל, עשו את העסקה תחת לחץ, כמה אחוזים מההכנסות העבירו?

<חובב צברי: קרית גת?

<חובב צברי: 63% למועצות האזוריות ו-37%, על שדה חיטה שלא עולה בקניה, לא בהעברת שיפוט, בקניה, לא עולה אפילו 1,000 דולר לדונם.

<חובב צברי: אפילו לא.

<חובב צברי: 4,000 דונם, נניח 4 מיליון דולר, אם הייתי קונה את זה, עד היום העברנו למעלה מ-200 מיליון שקל למועצות האזוריות, על חשבון תעריפי הארנונה של עירית קרית גת.

<חובב צברי: לא שלהם.

מכלוף מיקי זוהר: נכון.

מכלוף מיקי זוהר: זה בלתי נסבל.

מכלוף מיקי זוהר: תודה

<חובב צברי: מה שאני מבקש זה שבאמת, יש כבר את הועדות, עשו כבר את העבודה שלהן, שלא יחכו עכשיו לוועדה הגיאוגרפית החדשה שעומדת לקום במחוז השפלה והמרכז, ירושלים, אלא שיממשו את ההחלטה של אותה ממשלה שהחליטה שיש את הועדות האלה, זה הכל.

מכלוף מיקי זוהר: תודה חובב.

מכלוף מיקי זוהר: ראש מועצת שדות נגב תמיר עידאן בבקשה.

<תמיר עידאן: בוקר טוב, תודה אדוני היושב ראש, צעד מבורך, אני מצטרף לחברים.

<תמיר עידאן: אני גם חדש כמו חובב, ארבע שנים, חוויתי שתי ועדות גבולות, אחת מהן קשה מאוד עם הרבה כוויות.

<תמיר עידאן: יש לנו כמה תובנות שאני חושב שהגיע הזמן לשים אותן על השולחן.

<תמיר עידאן: ראשית, צריך להפסיק את השיח מועצות אזוריות, ערים, אחד נגד השני.

<תמיר עידאן: זה לא הנושא.

מכלוף מיקי זוהר: בהתאם למצבן.

מכלוף מיקי זוהר: יש מצב סוציו אקונומי - - -

<תמיר עידאן: הגיע לוועדה דוקטור שלמה מעוז והתחיל את הוועדה בצורה מסוימת, ואני לא אכנס פה עכשיו לפרטים, בסוף הוועדה הוא בא אלי בצד בקפה שם ואמר לי "תקשיב, תקלה חמורה.

<תמיר עידאן: אני הייתי בטוח שאני בא לקחת פה מאיזה עשירים והיה לי ברור שצריך לקחת לכם ולהעביר אליהם, והתברר בסוף שכולכם עניים, אני לא יודע מה לעשות", אמרתי לו "אתה יכול גם לשים את המפתחות וללכת, להגיד שיש פה תקלה".

<תמיר עידאן: השיח הזה מראש גם מקובע בראש של האנשים שמגיעים לוועדה, הוא מאוד מאוד בעייתי.

<תמיר עידאן: דבר שני, אני חושב שצריך טיפה לפתוח את העסק.

<תמיר עידאן: מי אמר ששדות נגב לא יכול לקבל מתל אביב?

מכלוף מיקי זוהר: אני מסכים איתך.

<תמיר עידאן: בגלל שיש איזה שהוא סעיף בחוק?

<תמיר עידאן: אז מה עושים?

<תמיר עידאן: אומרים "תקשיב, אתה תגיש לנו בקשה לוועדה, מול השכנים שלך שצריכים לשבת איתך באשכול נגב מערבי שצריכים לשתף פעולה בדברים אחרים, תגיש בקשה לוועדה, תוציא לו את העין - - -

מכלוף מיקי זוהר: אני אגיד לך משהו, רק בהמשך למה שהוא אומר, והעיר פה הערה חבר הכנסת אבו מערוף.

מכלוף מיקי זוהר: אני סבור שהועדות הגיאוגרפיות צריכות להיות יותר רחבות מבחינה גיאוגרפית.

מכלוף מיקי זוהר: מה הכוונה?

מכלוף מיקי זוהר: אולי לא תל אביב, בסדר?

<תמיר עידאן: אני קצת הקצנתי, בסדר, אבל - - -

מכלוף מיקי זוהר: אם יש את הנגב נניח, נגדיר אותו נגב וניקח - - -

<קריאה: תן לו את תמר.

<קריאה: תמר יכול - - - את כולם.

מכלוף מיקי זוהר: מערד עד קרית גת.

מכלוף מיקי זוהר: חלוקה כוללת שבודקים את הצרכים של אחד מהגופים, לא עד קרית גת, עד בית קמה נגיד, זה נגיד אזור אחד, בית קמה עד אשדוד, אזור שני.

מכלוף מיקי זוהר: כל מיני, ואז לחלק את הארץ לא ליותר משמונה-עשרה מחוזות, ואז לעשות שם פנימה את החלוקה.

מכלוף מיקי זוהר: זה לדעתי הרבה יותר נכון.

מכלוף מיקי זוהר: כי נכון, אני מסכים איתך שבתוך האזור שלך יש מועצות שהן הרבה יותר חזקות ממך והן צריכות לתת יותר לסל - - -

<תמיר עידאן: בעצם אומרים לי "היום אתה תגיש בקשה לחלוקת הכנסות או שטחים ואחרי זה גם תשב איתם בשולחן ותעשו שיתוף פעולה לחינוך מיוחד או לזה", אתה יושב בשולחן אתה לא יכול לדבר איתם.

<תמיר עידאן: אתה מגיע לקיצוניות כזאת - - -

מכלוף מיקי זוהר: מי כמוני יודע.

מכלוף מיקי זוהר: אני מנסה לעשות סולחה בינך לבין יחיאל זוהר כבר הרבה מאוד זמן ואני לא מצליח.

<תמיר עידאן: זה הדבר השני שצריך לראות איך פותחים אותו.

מכלוף מיקי זוהר: אני אומר דבר אחד, מה שאמרתי קודם.

מכלוף מיקי זוהר: לא לתת למועצות ולא לתת לרשויות להתנגח בינן לבין עצמן.

מכלוף מיקי זוהר: פשוט לבוא, לקבוע החלטה, זו ההחלטה, תכעסו על משרד הפנים.

מכלוף מיקי זוהר: לא על ראש הרשות הזה ולא על ראש מועצה זה.

מכלוף מיקי זוהר: לא יכול להיות מצב, ואני אומר את זה בצורה מפורשת ואתה מכיר מיקי, את כל הדברים, גם את הבעיות הפרטיות שלי בתוך המועצה אתה מכיר, לא יכול להיות מצב שמועצה שהיא לא חזקה במיוחד, נמצאת בעוטף עזה ומנסה להתקדם, עוברת שתי ועדות גבולות, חוטפת שתי מכות כלכליות קשות מאוד, כולל אזור תעשיה שכבר תכננו אותו ארבע שנים עם כסף של המינהל ולקחו אותו עכשיו אחורה, ולתכנן חדש ייקח לי עכשיו עוד עשרים שנה.

מכלוף מיקי זוהר: כי מה בעצם אתם אומרים?

מכלוף מיקי זוהר: אם ניתן לך, אתה לא תעשה לבד אזורי תעשיה, נכון?

מכלוף מיקי זוהר: אני רוצה לעשות, אבל גם כשאני עושה לוקחים את זה באמצע ואומרים, לא קרה כלום, המדינה תשלם, תעשה עכשיו את הכל מחדש.

מכלוף מיקי זוהר: יגידו לי כל שנה תבוא - - - בסוף שנה 3 מיליון שקלים, או 2 מיליון שקלים ואתה מכיר את הדברים מלמטה למעלה, ומצד שני נמצא פה לידי מנהל מחלקת ילדים ונוער שהוא בא איתי סתם היום קצת להכיר, שהוא זוכה בפרס ארצי כמחלקה הכי טובה בארץ כי המועצה מממנת 3 מיליון שקלים והיא תמשיך, אבל בדיונים במשרד הפנים, לא אצל שירי, בקומה למטה אמרו "תסגור את מחלקת ילדים ונוער שלך, תאסוף אשפה פעם בשבוע, למה צריך פעמיים בשבוע?

מכלוף מיקי זוהר: למה אתה אוסף גזם?

מכלוף מיקי זוהר: בגזם עלית הרבה, אז תוריד טיפה, לא חייב".

<אבירם דהרי: טוב שאין לך קבוצת כדורסל בליגת העל כי מבקר המדינה אמר לי "תסגור אותה".

מכלוף מיקי זוהר: הם רוצים לנהל את הערים.

מכלוף מיקי זוהר: לא הבנתם את משרד הפנים?

<תמיר עידאן: אז עליתי לשר ואמרתי לו מה שנאמר לי למטה ואמרתי לו "רק תן לי הנחיה בכתב לעשות את זה", אז הוא אמר לי "אל תעשה כלום" ואני רוצה להגיד גם באמת בשבחו של אריה דרעי שהוא באמת מסתכל רחב, הוא עוזר לנו לפתור בעיות, אבל צריך לפתור את זה בבסיס.

<תמיר עידאן: אי אפשר כל הזמן להיות שנורר כזה לבוא ולהגיד "תן לי פה, תן לי פה", אנחנו רוצים לגדול, רוצים להתפתח, רוצים אזורי תעשיה, עושים הכל בשביל זה, זה לוקח שנים על גבי שנים.

<תמיר עידאן: לכן העיריה צריכה להיות רחבה, להסתכל על כל המרחב, לראות מי חזק ולהגיד לו "כן אדוני, עם כל הכבוד לך, אתה תסתדר עם פחות 10 מיליון, יהיה לך בעודף רק 10 מיליון ולא 20 מיליון" ובלי שמות של אף אחד, ומחלקים את זה בצורה סבירה, כמובן שאנחנו צריכים לעשות את שלנו, לבוא ולנסות ליזום דברים ולנסות ליזום הכנסות עצמיות והדבר הזה צריך לבוא ביחד אחד עם השני, אני חושב שהמהלך שעושים היום מבורך, שמעתי את זה טיפה משירי, את הכיוונים, אבל צריך לראות שבאמת פעם אחת עושים את העבודה כמו שצריך, עושים אותה מהר.

<תמיר עידאן: מיקי, אם זה לא יקרה מהר, זה לא יקרה.

<תמיר עידאן: אנחנו מכירים את הדברים.

מכלוף מיקי זוהר: אני לא הולך לוותר על זה.

מכלוף מיקי זוהר: זה יקרה עוד בקדנציה הנוכחית.

מכלוף מיקי זוהר: ואני אגיד לך עוד משהו, זה יהיה עוד בקדנציה הנוכחית לפני הבחירות המוניציפליות.

מכלוף מיקי זוהר: כי אנחנו צריכים לזכור שכל נבחרי הציבור, שירי, שעוד בערך שנה וחצי מהיום פלוס מינוס יצטרכו להציג את עצמם לבחירה אל מול התושבים שלהם, לא יכולים ללכת לתושבים שלהם בלי איזו שהיא בשורה, ואנחנו בסופו של דבר, עם כל הכבוד, לא יכולים גם לפגוע ברצון שלהם לקדם את העיר שלהם.

מכלוף מיקי זוהר: ואחר כך זה באמת יהפוך להיות ללא רלבנטי ולכן אני באמת מתעקש על העניין הזה שהדברים האלה ייגמרו עוד בשנת 2017, כמו שהבטחתם.

מכלוף מיקי זוהר: שעד סוף שנת 2017 הכל נגמר.

מכלוף מיקי זוהר: הסתיים, מאחורינו, וזו תהיה בשורה.

עבדאללה אבו מערוף: מיקי, המפתח לזה, קריטריונים ברורים, נכנס למכונה יוצא, נכנס – יוצא.

עבדאללה אבו מערוף: לא ויכוחים ולא סיפורים.

מכלוף מיקי זוהר: בהחלט.

מכלוף מיקי זוהר: חבר הכנסת איתן ברושי בבקשה.

איתן ברושי: אדוני היושב ראש, חברים, זה דיון חשוב.

איתן ברושי: זה רק מייצג קבוצה מסוימת של ראשי רשויות.

איתן ברושי: אני אכנס לדוגמה מעשית אבל אני רוצה לומר, כמי שהיה ראש רשות וניהלתי דיונים אינספור וגם הגענו להמון הבנות ופשרות, בעיקר עם עפולה, מגדל העמק, איכסל וזרזיר, ותיכף נדבר על יפיע.

<קריאה: איפה היית?

<קריאה: עמק יזרעאל.

<קריאה: הוא היה ראש רשות שלי.

איתן ברושי: אני רוצה שיושב הראש ישמע.

איתן ברושי: תראו, צריך להפריד בדיון הזה בין שני דברים.

איתן ברושי: בין חלוקת אחריות על שטחי שיפוט ובין חלוקת ההכנסות.

איתן ברושי: זה לא אותו דבר.

איתן ברושי: הדוגמה של אינטל, שמעבירים הכנסות, היינו עכשיו מיקי ואני היינו שותפים, חבר הכנסת מיקי זוהר, שהעברנו את נושא ערי עולים, ואתם יודעים ששינויים בארנונה מחייבים אישורים של הממשלה, לכן מוכרחים לפי דעתי להפריד בין שתי השאלות האלה, כי זה יוצר עיוותים.

מכלוף מיקי זוהר: בעיר עולים אתם רואים משהו כבר?

איתן ברושי: לא, השנה לא קורה כלום.

<אבירם דהרי: אפס.

<אבירם דהרי: אם לא מעבירים את הבסיס, במקום שהבסיס ישלם מיליון שקל לשפיר, הוא היה משלם לי עשרה מיליון.

מכלוף מיקי זוהר: אתה בהתחלה בעיר העולים קודם לא קיבלת.

<אבירם דהרי: אין לי כלום.

מכלוף מיקי זוהר: אבל בנוסחה החדשה אתה צריך להתחיל לקבל.

מכלוף מיקי זוהר: תבדוק את זה.

איתן ברושי: תשאל את השר דרעי, אדוני היושב ראש, כדאי שהיושב ראש יבוא - - -

מכלוף מיקי זוהר: מי שהיה אפס ומצב סוציו אקונומי נמוך, כבר מהחודש מתחיל לקבל.

איתן ברושי: לעומת זה לא נגרע מאלה שקיבלו.

מכלוף מיקי זוהר: אני חושב שזה 2 מיליון שקל.

מכלוף מיקי זוהר: תבדוק את זה.

איתן ברושי: אתם מפריעים לי.

איתן ברושי: אני אומר בסוגריים שכדאי לקבל דיווח משר הפנים מה הקופה שעומדת לרשותו ואיך הוא משתמש בה.

איתן ברושי: אבל בגדול מדובר פה על סדר גודל של מאות מיליונים של מעבר של כספים, לא תמיד מחלשים וחזקים פה ברורים, אבל אני לא רוצה להתעסק עם זה.

איתן ברושי: למה אני רוצה להגיד את זה?

איתן ברושי: משרד הפנים, וגם לרשויות, באמת צריך להפריד בין שטחי שיפוט וחלוקת ההכנסות.

איתן ברושי: משום ששטחי שיפוט זו שאלה לאומית, שהיא קשורה לתפיסה כוללת של איפה בונים ואיפה לא.

איתן ברושי: תראו, האזורים הבנויים - - -

מכלוף מיקי זוהר: רגע, אני רק רוצה לחדד איתך את הסוגיה כי אני נוטה להסכים איתך בחלק מהדברים.

מכלוף מיקי זוהר: אני מסכים איתך שסוגיית ההכנסות היא קריטית וסוגיית גבולות השיפוט היא גם חשובה אבל לא כזאת קריטית, למה?

מכלוף מיקי זוהר: כי רשות לא צריכה יותר מ-10,000 דונם נניח, אבל ההכנסות הן הרלבנטיות.

מכלוף מיקי זוהר: אבל אדוני מה אומר, שהוא מסכים שצריך לחלק את ההכנסות?

איתן ברושי: כן.

איתן ברושי: סיכמנו את זה מזמן, בתנאי שהחלוקה היא נכונה לכולם, לא כמו עכשיו תל אביב ובת ים, אני לא רוצה להאריך כי כולם פה מכירים.

איתן ברושי: תמיר, אתה מייצג גם את המועצות האזוריות אז אתה יודע ש-85%, ועל זה יש לפעמים ביקורת, אבל ביקורת לא נכונה, 85% מקרקעות המדינה הם בתחום השיפוט של המועצות.

איתן ברושי: אבל זה כולל שטחי אש, כולל מחנות צבא, כולל רשות הטבע והגנים.

איתן ברושי: אני רוצה להגיד לך מיקי, ואתה בא מקרית גת, והיום קרית גת זה או-טו-טו מרכז הארץ.

איתן ברושי: אנחנו חושבים ששטחים פתוחים וירוקים, ואין כמו החקלאות שזה השצ"פ הלאומי, זה נכון דווקא באזורים הבנויים.

איתן ברושי: מה, אנחנו רוצים שכל המדינה תגדל רק בין כבישים לבטונים?

איתן ברושי: אלה שתי שאלות נפרדות, לדוגמה באינטל חילקו פעם אחת, אחר כך היו משברים חילקו פעם שניה, אני לא רוצה להתערב, ואני מסכים עם מיקי שצריך לחלק, אבל איך לחלק?

איתן ברושי: לחלק על בסיס משותף שמתבסס על סל שירותים שהממשלה חושבת שהוא סל השירותים לתושב, כולל החינוך, ומזה נולד המצ'ינג.

איתן ברושי: ואני גם הגשתי הצעה, אומר לי חיים ביבס, גם מיקי, אל תגיש את ההצעה, הגשתי בתיאום איתו הצעה על מצ'ינג בתחום הרווחה, אומר "אל תגיש", ממש אומר לי ככה, הוא אומר לי "אל תגיש כי האוצר דופק אותנו".

מכלוף מיקי זוהר: אני גם הגשתי את ההצעה.

מכלוף מיקי זוהר: זה ביבס אומר.

מכלוף מיקי זוהר: אני בעד תקצוב דיפרנציאלי.

איתן ברושי: ביבס.

איתן ברושי: אני יודע, אבל הוא אומר לי "אל תגיש כי אנחנו נדפקים מהאוצר".

איתן ברושי: כלומר הוויכוח הוא קודם כל בין כולנו לממשלה ולאוצר, ולא אחד מול השני.

<קריאה: זה מה שעשו, יצרו את המלחמה אחד מול השני.

איתן ברושי: אני יודע, גם במים ובחקלאות.

<אבירם דהרי: איתן, רק שתדע עוד משהו, אין מועצה אזורית שתגיד לעיר לידה "אל תגדלי כי אנחנו לא רוצים לתת סתם" אין דבר כזה.

<אבירם דהרי: אבל מה קרה?

<אבירם דהרי: אני אתן לך דוגמה, אצלנו ביקשו 12,000 דונם כשהיה צריך 1,000.

<אבירם דהרי: למה?

<אבירם דהרי: סתם?

<אבירם דהרי: כדי לתת?

<אבירם דהרי: כדי להגיד "לקחנו"?

איתן ברושי: תודה.

איתן ברושי: אני אומר את זה גם לחברי.

איתן ברושי: אנחנו בכל זאת יושבים פה כנציגים מהכנסת והאחריות שלנו היא רחבה.

איתן ברושי: המועצות האזוריות בשליחות שלהם זה שמירת השטחים הפתוחים, זו המקצועיות שלהם, זה עולה הרבה כסף.

איתן ברושי: פינוי ואשפה, יכולים להכניס ראש מועצה לבית סוהר כי מישהו שפך אצלו משאית עם פסולת בניין, וכל מעבר הביוב, לא להאריך אני אומר, מיקי, תוביל מהלך ואני אהיה איתך.

איתן ברושי: בוא נעשה הפרדה, זה לא אותה ועדה וזה לא אותם עקרונות וזה לא אותו קצב בירור, ואני אומר גם לראשי ערים שרוצים לגדול.

איתן ברושי: עקרון, עם כל הכבוד, כמו אצלנו בעמק יזרעאל, רמת ישי, זה ישובים קטנים שרוצים לגדול אבל הם חיים בלב הישוב ה- - - הם לא מקום שזו שליחות לאומית להגדיל.

איתן ברושי: העניין הוא שאתה לוקח קרקעות גם שטחים חקלאיים, הייתי השבוע בגליל המערבי.

איתן ברושי: בשביל להגדיל בגליל המערבי כביש או רכבת, הכל - - - תדעו, אם ישוב אין לו חקלאות הוא לא ישוב, אז הוא הופך להיות שכונה.

איתן ברושי: המדינה אומרת אם לא תהיו ככה וככה חקלאות, אז תהיו ישוב קהילתי.

איתן ברושי: ישוב קהילתי?

איתן ברושי: לא מגיע לכם מים וקרקע.

איתן ברושי: אני אומר לכם חבריי, גם מהמגזר.

איתן ברושי: בסוף צריך לשבת על אדמה, ואני אומר, יש פה אינטרסים לאומיים.

איתן ברושי: אתה יכול להגיד לי שאתה רוצה שטחים ואני הייתי מול רשויות ערביות ויהודיות ואמרנו "אם צריך לבנות באמת, אין ויכוח.

איתן ברושי: אבל סתם בשביל מגלומניה לא צריך להעביר שטחים" חוקקנו אפילו חוקים והחלטות שעד שלא בונים, לא לוקחים את הקרקע.

איתן ברושי: רק ביום שצריך לקחת.

איתן ברושי: אדוני היושב ראש, אני רוצה לנצל, שירי תראי, אני טיפלתי כראש מועצה בשטחים בין יפיע, כפר החורש ומגדל העמק.

איתן ברושי: אני לא מבין את העניין הזה, הוועדה המחוזית אישרה עכשיו - - -

<אבירם דהרי: אבל איתן רק תדע, יש עכשיו מצגת על איך הקימו כבר ועדות.

איתן ברושי: אני רוצה להגיד שתי הערות, אנחנו לפעמים רוצים לחוקק חוקים שאומרם, אפילו מול בתי משפט, "אתם לא יכולים למשוך משפט בלי גבול.

איתן ברושי: אשם, לא אשם, תגידו, אין פה גבולות של זמן".

איתן ברושי: יש מה שנקרא אדמות הנציב, בכפר החורש אנשים גרים, שבעה בתים על אדמות הנציב, דבר שאני טיפלתי עם ראשי רשויות קודמים ביפיע עם אלי ברדה.

איתן ברושי: אין שום הצדקה לחוסר הרצון של הממשלה לקבל החלטות.

איתן ברושי: מדובר פה על אלפי דונמים שאין בהם כלום, הערת אזהרה של הנציב, ואני לא רוצה להאריך.

איתן ברושי: אבל זו דוגמה קלאסית, אני לא מבין את העניין וזה לא סביר ודיברנו על זה.

איתן ברושי: דבר אחרון שאני רוצה להגיב, לא יכול להיות שמשה קריף יהיה בוועדת גבולות.

איתן ברושי: משה קריף הוא בקשת המזרחית, הוא דואג שבכל מקום מי ששכח, להזכיר שהוא בקשת, הוא עוין את ההתיישבות, פתאום הממשלה שמה אותו בוועדת גבולות של הגליל המערבי.

איתן ברושי: כמו שאותי לא היו שמים בוועדה כזאת, הוא לא יכול להיות בוועדה.

איתן ברושי: אתם מפרים את האיזונים ואת הכללים אם אתם לוקחים אדם כזה.

איתן ברושי: מה, חסר אנשים שהם נטולי פניות?

איתן ברושי: מה פתאום הוא בוועדת גבולות?

איתן ברושי: הוא אדם שגרם נזקים גדולים למדינה ולהתיישבות.

איתן ברושי: הוא לא יכול לשבת בוועדת גבולות, ואם לא תפתרו את זה אני אעלה את זה בכנסת.

מכלוף מיקי זוהר: תודה.

מכלוף מיקי זוהר: עבדאללה אבו מעריף.

עבדאללה אבו מערוף: אני אדבר בכל זאת, תודה רבה, דיון חשוב מאוד.

עבדאללה אבו מערוף: הייתי רוצה לראות איפה אנחנו - - -

מכלוף מיקי זוהר: אתה רוצה את המצגת?

עבדאללה אבו מערוף: בגלל שיש לנו אילוצים רבים ועבודה רבה, בכל זאת עזבתי דיונים מאוד חשובים אבל זה דיון חשוב מאוד.

עבדאללה אבו מערוף: לכן אם אפשר.

מכלוף מיקי זוהר: רשמתי, נראה את המצגת ואז נדבר.

מכלוף מיקי זוהר: בבקשה, שירי שניצקי, מנהלת תחום שינוי גבולות והכנסות במשרד הפנים בבקשה.

<שירי שניצקי: תודה.

<שירי שניצקי: קודם כל הדברים שעלו כאן - - -

<קריאה: למה כרכו בין הגבולות לבין הכנסות?

<קריאה: תעשה את המצגת ואחר כך נעשה שאלות.

<שירי שניצקי: קודם כל תודה.

<שירי שניצקי: אני אשמח בהמשך להתייחס לכל הדברים שעלו כאן שהם דברים חשובים מאוד.

<שירי שניצקי: נעשה סקירה קצרה אם אפשר אדוני היושב ראש, לגבי מה זה אומר ועדה גיאוגרפית, אנחנו מדברים על זה כבר לא מעט.

מכלוף מיקי זוהר: רק שאלה, אם בסוף השקף מופיע תאריך סיום סופי.

<שירי שניצקי: גם לזה אני רוצה להתייחס אם זה בסדר.

<שירי שניצקי: אז אנחנו נתחיל.

<שירי שניצקי: אני אסביר.

<שירי שניצקי: בעקרון זה לא שלא היו ועדות חקירה לפני כן, כמו שאתם יודעים היו ועדות אד הוק, הן פעלו באמת לפעמים קצת יותר זמן ממה שהיינו רוצים שהן יפעלו.

<שירי שניצקי: ואז, האמת שבדיוק לפני שנה, אפילו טיפה פחות מזה, ב-28 במרץ 2016, הוצג הנושא הזה לראשונה לשר הפנים שבו בעצם מנהל המינהל לשלטון מקומי, היום מנכ"ל המשרד, מר מרדכי כהן, ניסה להציג איזו שהיא תפיסה כוללת אחרת של איך לנהל את עולם שינוי הגבולות וחלוקת ההכנסות.

<שירי שניצקי: במקום להקים ועדות אד הוק, למשל שינוי גבולות ספציפי כמו שהעלה חבר הכנסת ברושי בין יפיע מגדל העמק ועמק יזרעאל, אנחנו לא נקים ועדה אחת שעוסקת בנושא כ זה, אלא זו ועדה שתעסוק באזור נרחב יחסית, כ-40, 50 רשויות מקומיות במקביל, כשהוועדה הזאת אמורה בעצם להתכנס בכל שבוע ולעניין הסיפור של מתי נגמור עם זה ומתי זה יסתיים, אנחנו דווקא רואים את זה בתור משהו שהוא אמור להמשך לאורך זמן, זאת אומרת לא כי כל נושא ייקח המון זמן לטפל בו, אלא כי הוועדה הזאת תעסוק באופן שוטף, כל שבוע היא תתכנס, ובכל רבעון היא תגיש דו"חות, והיא תסגור נושאים הרבה יותר מהר כי אלה יהיו אנשים שיכירו את השטח ויהיו הרבה יותר חשופים לראשי הרשויות ולעניינים שהם עוסקים בהם, כמו ועדה מחוזית, ועדה מחוזית לא מסתיימת.

<שירי שניצקי: הכנסת לא מסיימת לחוקק חוקים.

<שירי שניצקי: גם משרד הפנים יעסוק בזה באופן תדיר ושוטף לאורך זמן.

מסעוד גנאים: למה צריך כל שבוע להתכנס, אני לא מבין?

איתן ברושי: יש הרבה בעיות.

עבדאללה אבו מערוף: אני לא חושב.

<שירי שניצקי: האמת ש, יכול להיות שבעוד שנתיים נגלה ש- - - שאין צורך להתכנס כל שבוע.

<שירי שניצקי: אבל היום יש, והאמת שחבר הכנסת - - -

עבדאללה אבו מערוף: עד שהדברים יסתדרו את מתכוונת.

מכלוף מיקי זוהר: אני רוצה לשאול שאלה אחרת, מתי הוועדה הזאת תקום?

<שירי שניצקי: אז רגע, שבע דקות על השעון ונעבור הלאה.

<שירי שניצקי: השוני הגדול פה הוא שיושב ראש הוועדה או יושבת ראש הוועדה מכהנים במשרה מלאה.

<שירי שניצקי: עד היום זה לא היה ככה, האנשים האלה היו מקבלים שעות קצובות בחודש, נניח אותו שלמה מעוז שעמד בראש הוועדה, זו לא הייתה העבודה העיקרית שלו.

<שירי שניצקי: הוא הגיע לוועדות אחת לחודש, והוועדה שלו באופן ספציפי עבדה יותר משנתיים עד שהיא הגישה המלצות.

<שירי שניצקי: פה היושב ראש הוא במשרה מלאה.

<שירי שניצקי: הוא קם בבוקר ועושה ועדה גיאוגרפית.

<שירי שניצקי: ויושב במחוז הרלבנטי.

<שירי שניצקי: הוא יושב בנצרת עלית, או יושב בחיפה או יושב ברמלה או בבאר שבע, בכל הארץ, האדם הזה או האישה הזאת מגיעים לעבודה ועוסקים רק בזה.

<שירי שניצקי: לצד העניין זה גם מזכיר הוועדה או מזכירת הוועדה שמכהנים לצידו במשרה מלאה.

<שירי שניצקי: אנחנו גם מצרפים פה תשתית מקצועית שלא הייתה קיימת, שחשוב לציין את זה, לצד הוועדה יהיו יועצים כלכליים תכנוניים וגם GIS שזו מערכת מידע גיאוגרפית, שעוזרת לקבל החלטות וזה נגיד לא היה עד עכשיו.

<תמיר עידאן: זאת אומרת הרשויות לא יצטרכו להביא אנשי מקצוע מטעמם, כמו שקרה עד עכשיו?

<קריאה: יביאו כגורם חיצוני עוזר.

עבדאללה אבו מערוף: מי החברים של הוועדה וכמה חברים יש בוועדה.

<שירי שניצקי: זה השקף הבא שלי.

<שירי שניצקי: נדבר עוד רגע על העניין הזה, אני רק רוצה קצת לדבר על התמהיל של הועדות הגיאוגרפיות, אנחנו מנסים לייצר תמהיל של עיריות, מועצות מקומיות ומועצות אזוריות בצורה מאוזנת בוועדה המרחבית הזאת, כדי שלא יקרה מצב שפתאום לא יהיה מה לחלק נניח או שהמאבקים יהיו בין מועצות מקומיות, שאין באמת טעם לעניין הזה.

<שירי שניצקי: תמיר הזכיר את עניין שיתופי הפעולה, האשכולות, אזורי התעשייה המשותפים, זה מאוד חשוב וזה מאוד קריטי, חייבים לשמור על היחסים בין הרשויות המקומיות, אסור לפגוע בשום פנים ואופן בדינמיקה שביניכם, אתם שכנים, וזה נכון שמה שקרה אצלך בוועדה הוא באמת תוצאה לא רצויה מצד משרד הפנים או בכלל מצד הממשלה, ואנחנו מקווים שהאופן שבו הוועדה הזאת תעבוד, ימנע מצבים שקרו בוועדה שלך.

<שירי שניצקי: לעניין המבנה ששאל חבר הכנסת, בעצם יש לנו ארבעה חברים בוועדה ויושב ראש, ארבעת החברים הללו הם אנשים שהם אנשי מקצוע ובאים עם רקע בעולם המוניציפלי, תכנוני, כלכלי, מינהל ציבורי, שלטון מקומי.

<שירי שניצקי: ולשאלתך, חבר הכנסת ברושי - - -

עיסאווי פריג': מה דרך המינוי?

<שירי שניצקי: האופן שבו זה היה זה שבאוגוסט האחרון יצא קול קורא פומבי שקוף עם קריטריונים מאוד ברורים למי יכול לעמוד בתנאי הסף ליושב ראש, ומי יכול לעמוד בתנאי הסף להיות חבר או חברה.

<שירי שניצקי: במקרה של היושב ראש, אתה צריך חמש שנות ניסיון אם יש לך תואר - - -

עיסאווי פריג': מי ממנה?

<שירי שניצקי: דקה אני מגיעה לזה.

<שירי שניצקי: בעצם הקול הקורא הזה הופץ לכל אדם שיכולנו להפיץ, פרסמנו בעיתון, פרסמנו באינטרנט, הפצנו לכל מי שיכולנו להפיץ, הגישו 216 אנשים, מתוכם כ-100 עמדו בתנאי הסף.

<שירי שניצקי: מתוך ה-100 האלה הסטטיסטיקות הן, וזה חשוב שתבינו את העניין הזה, 20 נשים, 80 גברים ו-10 מבני המיעוטים.

<שירי שניצקי: מה-100 האלה.

<שירי שניצקי: אני רוצה שתבינו את העניין הזה כי זה חשוב, הייצוגיות ההולמת פה היא קריטית, אנחנו עובדים על העניין הזה שבכל ועדה יהיו ייצוג לנשים, ייצוג לבני מיעוטים, ושוב, עדיין מקצועי שהוא קריטי כאן.

מסעוד גנאים: רגע, מדברים על שש או שבע ועדות?

<שירי שניצקי: שש ועדות חקירה.

מסעוד גנאים: אם כל ועדה חמש, לא הבנתי.

מכלוף מיקי זוהר: זה 30.

<שירי שניצקי: אמרתי ש-100 אנשים עמדו בתנאי הסף ומתוך ה-100 האלה שהגישו לקול הקורא נשלפים בעצם, השר, בעצם - - -

עיסאווי פריג': תהליך הבחירה על ידי השר.

<שירי שניצקי: השר הוא שבוחר, אבל היה פה קול קורא והיו פה תנאי סף.

עבדאללה אבו מערוף: וכל שש הועדות הורכבו?

<שירי שניצקי: אחת הוקמה, אבל החמש האחרות נמצאות בתהליך מינוי מתקדם.

עבדאללה אבו מערוף: חיפה זה של בז"ן.

מכלוף מיקי זוהר: מתי יוקמו כל שאר החמישה?

<שירי שניצקי: אני אגיע לזה, תן לי רק לסיים.

עבדאללה אבו מערוף: חיפה מתעסקת בבז"ן, זה הכל.

<שירי שניצקי: אנחנו מדברים כמה פעמים, חבר הכנסת.

<שירי שניצקי: אמרת את זה גם בפעם הקודמת ואני ניסיתי לתקן את ההנחה הזאת, זה לא נכון, אני אפילו יכולה להראות לך את המנדט של ועדת חיפה, אם אפשר.

<שירי שניצקי: המנדט של ועדת החקירה בחיפה מורכב מ-15 נושאים שונים.

<שירי שניצקי: נכון שאחד מהם הוא בז"ן, אבל יתר הנושאים, אני רוצה לשתף אותך, נושא אחד - - -

עבדאללה אבו מערוף: אני יודע, אבל אם אפשר - - -הגיאוגרפי של כל ועדה.

<שירי שניצקי: שניה אחת.

<שירי שניצקי: חלוקת הכנסות מבתי הזיקוק לנפט, נושא ראשון.

<שירי שניצקי: נושא שני – חלוקת הכנסות מאזור תעשיה משותף פארק הקישון בין נשר חיפה זבולון עוספיה דלית אל כרמל קרית טבעון ורכסים.

<שירי שניצקי: נושא שלישי – חלוקת הכנסות ושינוי גבולות ממכון דוד רפאל, שטח ללא שיפוט, רשויות משתתפות: עכו, קרית ים, קרית מוצקין, קרית ביאליק, מטה אשר.

<שירי שניצקי: 4.

<שירי שניצקי: חלוקת הכנסות ושינוי גבולות מחצבת ורד, הרשויות השותפות: חריש, מנשה, כפר קרע, בסמה, אני יכולה להמשיך.

<שירי שניצקי: יש 14 נושאים שהוספנו לאחרונה האמת עוד שלושה.

עבדאללה אבו מערוף: תודה.

<תמיר עידאן: מי קובע את נושאי הדיון של הוועדה?

<שירי שניצקי: מנכ"ל המשרד מקבל המלצה מגורמי המקצוע והוא למעשה חותם על המנדט של הוועדה.

עבדאללה אבו מערוף: לא רק, וגם הרשויות מגישות.

<תמיר עידאן: זה מה שאני שואל.

<שירי שניצקי: ודאי, אנחנו נסמכים על הבקשות של הרשויות המקומיות אבל לא רק על בקשות, זה שינוי חשוב שצריך לדבר עליו, גם יוזמות שמשרד הפנים - - -

<תמיר עידאן: אבל אף אחד לא אמר לנו להגיש בקשות.

<תמיר עידאן: אמרתם אנחנו עושים משהו שלנו פנימי, לא שאתם צריכים להגיש בקשות.

<תמיר עידאן: תגידו "צריך להגיש בקשות" אני גם רוצה לבקש.

עבדאללה אבו מערוף: לי למשל ידוע שצריך להגיש בקשות מאז - - -

מכלוף מיקי זוהר: רגע, תנו לשירי לענות, זו שאלה חשובה.

<שירי שניצקי: בכל שלב שהוא אתם רשאים להגיש בקשה.

מכלוף מיקי זוהר: שניה, אז אתם מקימים את הוועדה בלי לעדכן את הרשויות שהן יכולות להגיש בקשות?

<שירי שניצקי: לא, ממש לא.

<שירי שניצקי: אנחנו מקימים ועדת חקירה שאמורה לעסוק בבקשות שחלקן שנתיים כבר לא עסקו בהן בגלל חילופי שרים, בגלל הבחירות שהיו.

<שירי שניצקי: ההחלטה של השר דרעי התקבלה לפני פחות משנה והתהליך של הקמת הועדות נמשך עד היום, משום שזה באמת תהליך מאוד סדור, מאוד מקצועי ומאוד שקוף.

<שירי שניצקי: אנחנו ממש רוצים להתקדם עם זה כי אנחנו ממש לקראת הסוף, כבר איתרנו שישה רכזים, כבר יש שישה רכזים שיושבים במחוזות ולומדים את הנושא.

עיסאווי פריג': שישה יושבי ראש את מתכוונת.

<שירי שניצקי: לא.

<שירי שניצקי: הרכזים של הועדות אותרו והתחילו בעבודתם.

<שירי שניצקי: זה אנשים שמועסקים דרך חברה חיצונית, לא מטעם המשרד, משום שהוועדה הזאת היא ועדה שהיא ציבורית.

<שירי שניצקי: נכון ששר הפנים ממנה אותה, אבל היא אמורה בעצם להמליץ לשר בדבר שינוי גבולות וחלוקת הכנסות באופן שהוא כזה שהיא לא מטעם המשרד באופן ישיר.

<שירי שניצקי: עובד המשרד היחיד שמכהן בה זה מישהו מטעם המחוז, והוא חבר אחד מתוך חמישה.

<ראסם נטור: אני רואה לפי המבנה, יושב הראש חוזר אליכם לקבוצה העליונה, ואז עוד פעם אתם דנים והאם זה מחייב אתכם?

<שירי שניצקי: יושב ראש הוועדה מגיש את המלצותיו בכל רבעון למנכ"ל המשרד, יחד עם הוועדה.

<שירי שניצקי: זה כבר קרה בפעם הראשונה בחיפה לפני שבועיים, עמרם קלעג'י שהוא איש ידוע בניסיונו, היה מנכ"ל משרד הפנים, שימש כיושב ראש המועצה הממונה באבו בסמה, היה גם ממונה על מחוז הצפון, הוא בעצם הגיש כבר שלושה נושאים, אחרי שהוא רק התחיל בנובמבר האחרון.

<שירי שניצקי: זו דוגמה נפלאה לזה שוועדה עובדת בצורה אפקטיבית, שהתחילה בנובמבר וכבר בחודש פברואר היא הגישה שלושה נושאים שהיא סגרה.

<שירי שניצקי: היא סגרה שינוי גבולות בין חדרה ומנשה, שינוי גבולות בין רכסים ובין זבולון, ושינוי גבולות בין קרית ים ושטח חסר מעמד שהוא רפאל.

מכלוף מיקי זוהר: מה עם הכנסות?

<שירי שניצקי: ההכנסות הן תהליך ארוך יותר.

<שירי שניצקי: בז"ן התחילה בנובמבר, והיא עדיין מתכנסת, ממשיכה להתנהל, ועברו רק שלושה חודשים מאז שהוועדה התחילה, אז צריך לתת לה את הזמן לעבוד.

<שירי שניצקי: יתרה מזאת, לאחרונה המנדט שונה כדי שהוועדה תבחן האם ל- - - את בז"ן כמועצה תעשייתית, זאת בעקבות פניות שהובאו לוועדה עצמה.

<תמיר עידאן: שירי, את רוצה שהבקשות מהרשויות יהיו כמו פעם, "אני רוצה כסף מאבירם"?

<שירי שניצקי: לא.

<תמיר עידאן: זאת אומרת להגיד באופן כללי "אני נמצא בבעיה, אני מבקש שתכניסי את זה לתוך הוועדה".

<שירי שניצקי: גם.

<תמיר עידאן: כי מה את עושה בעצם?

<תמיר עידאן: את אומרת "תצביע ממי אתה רוצה", את חוזרת על אותו מצב שהיה לפני כן.

מכלוף מיקי זוהר: אז מה אתם חושבים שצריך לעשות, שירי, בעניין הזה?

<תמיר עידאן: ציפינו שאתם תגידו, תסתכלו מרחבית, תגידו "פה יש בעיה, בואו נעשה - - -"

מכלוף מיקי זוהר: איך הבקשות אמורות להגיע אליכם, באיזו צורה?

<שירי שניצקי: הבקשות תמשכנה להגיע אלינו באותה הצורה שהן היו עד היום.

<שירי שניצקי: אבל זה לא אומר שהן יוזמות.

<שירי שניצקי: זאת אומרת שאם אנחנו למשל רואים רשות מקומית שנמצאת במרחב מסוים, שהיא לא ביקשה חלוקת הכנסות, אני אתן לך דוגמה, אזור בר לב, אזור תעשיה משותף שמתחלקים בו בהכנסות משגב, כרמיאל ומטה אשר.

<שירי שניצקי: היום הרשויות שבעצם היו בעבר הרשות המאוחדת אל שגור, היו אמורים להיות שותפים לחלוקת ההכנסות מבר לב, אולם בגלל פירוק המועצה הזאת ההסכם שביניהם אף פעם לא בא לכדי מימוש.

<שירי שניצקי: ומג'דל כרום, בעיינה ודיר אל אסד, ככל הנראה מעוניינות מאוד להיות שותפות להכנסות בבר לב, אבל זה לא שקיבלנו בקשה ממג'דל כרום ואם לא נקבל ממג'דל כרום את הבקשה, אז נכניס אותה לחלוקת ההכנסות, אנחנו מסתכלים על זה בראיה מרחבית.

<שירי שניצקי: לא כל רשות צריכה להגיש בקשה.

<שירי שניצקי: לגבי חלוקת ההכנסות, מאוד קל לנו להסתכל על המרחב ולהבין את המצב של הרשויות, לנתח אותם, ולהחליט, בעצם המנכ"ל שמחליט על - - - יקבע איזה רשויות יהיו משותפות לחלוקת ההכנסות.

<שירי שניצקי: לגבי שינוי הגבולות, כאן המצב הוא טיפה שונה - - -

מכלוף מיקי זוהר: אבל כל אחד מיושבי הראש שהתמנו במשרה מלאה, ישבו עם כל רשות ורשות בפגישה לפני שמתחילה הוועדה לעבוד, ישבו עם ראש הרשות או ראש המועצה, יבינו את הצרכים, או שזה סתם ככה יהיה בלי לשמוע אותם?

עבדאללה אבו מערוף: הם חייבים, זו המטרה.

מכלוף מיקי זוהר: זה מה שאני שואל.

<שירי שניצקי: באיזה שהוא מקום, הוועדה הזאת נועדה לשמוע את ראשי הרשויות.

מכלוף מיקי זוהר: אוקיי, אז הם ישמעו אותם.

<שירי שניצקי: בוודאי שהם ישמעו אותם.

<תמיר עידאן: שירי, נגיד קבעתם שאני לא צריך להיות בתוך הדבר הזה, ולא שמתם אותי.

<תמיר עידאן: אתם תשבו איתי לפני כן לשמוע אולי אני כן צריך להיות בפנים, זו השאלה?

<תמיר עידאן: או שאתם מתחילים לעבוד על מה שיש וזהו?

מכלוף מיקי זוהר: אמרתי שרירותי זה נכון, אבל יש גבול גם לשרירותיות.

מכלוף מיקי זוהר: זאת אומרת אתה כן צריך לשמוע לפחות כל אחד מהאנשים שיכול להיות רלבנטי.

<שירי שניצקי: כששאל יושב ראש הוועדה מתי אנחנו מסיימים, בדיוק לזה התכוונתי.

<שירי שניצקי: הדבר הזה הוא מאוד מאוד דינמי.

<שירי שניצקי: התחלנו את חיפה רק לפני שלושה חודשים וכבר קיבלנו בקשות - - -

<אבירם דהרי: שירי, מה שהיושב ראש מתכוון זה שעכשיו את רוצה להקים את ועדת השפלה נניח, אמנם ראינו במצגת, אבל נניח, השפלה.

<אבירם דהרי: הייתם צריכים לשלוח לכל מי שנמצא, ואומר "חברים, אנחנו עומדים להקים א', ב', ג'.

<אבירם דהרי: אם יש לכם משהו להאיר את עינינו, תכתבו" זה הכי פשוט.

מכלוף מיקי זוהר: כן, לא יכול להיות שתקום הוועדה מבלי שכל ראשי הרשויות וראשי המועצות נפגשו לפחות עם היושב ראש פעם אחת.

<אבירם דהרי: כן.

<אבירם דהרי: וגם ידעו מי, אנחנו צריכים לדעת.

<אבירם דהרי: אני כל הזמן אמרתי - - -

מכלוף מיקי זוהר: שירי, את אמרת שיושב ראש הוועדה צריך להרגיש את השטח, לראות באמת ולהבין את הצרכים.

מכלוף מיקי זוהר: הוא לא יכול לעשות את זה אם הוא לא פוגש את ראשי הרשויות.

<ראסם נטור: אדוני אני רוצה בנקודה הזאת, בחיפה למשל קיבלתי זימון, הם עכשיו מבקרים בדליה ו - - - וקיבלתי זימון לשתי ישיבות, גם חוף הכרמל, ג'סר א-זרקא, כך כשהם עושים את זה הם גם מבקרים, גם מסיירים וגם מסתייעים במשרדים אחרים.

מכלוף מיקי זוהר: בסדר.

מכלוף מיקי זוהר: אבל אנחנו רוצים פגישות.

<ראסם נטור: נפגשים.

<אבירם דהרי: אני אגיד לך מה רוצים, אנחנו רוצים שתשלחי מכתב "הרשות שלך נמצאת בוועדה הגיאוגרפית שכוללת את אלה ואלה ואלה", למה?

<אבירם דהרי: כי זה בדיוק מה שלמשל אמרתי, למה אתה מסתכל על שפיר בקרית גת?

<אבירם דהרי: תוסיף לי את ברנר, תוסיף לי את באר טוביה, ואז נסתכל ביחד על כולם, זה לא אני ושפיר לבד.

<שירי שניצקי: אנחנו לא חיים בוואקום.

<שירי שניצקי: הרשויות מודעות לזה.

<אבירם דהרי: לא יודעים.

<אבירם דהרי: הנה, יש לך שתי רשויות, לא יודעים.

<אבירם דהרי: אני יודע שאת מקימה ועדה גיאוגרפית, לא יודע מי איתי, מי בפנים, מי בחוץ.

<אבירם דהרי: זה באתר אינטרנט?

<אבירם דהרי: לא, אז איך נדע?

<שירי שניצקי: האמת שכן, אבל בסדר, אני אשמח להראות לכם שזה באתר האינטרנט.

מכלוף מיקי זוהר: רגע, באתר האינטרנט מופיע כל ועדה גיאוגרפית איזה רשויות היא מתייחסת אליהן?

<שירי שניצקי: לא.

<שירי שניצקי: הוועדה - - -

מכלוף מיקי זוהר: נו, אז לא.

<אבירם דהרי: אני לא יכול לדעת.

<אבירם דהרי: אם זה לא שקוף, אני לא יכול לדעת.

<שירי שניצקי: מצד אחד אתם רוצים מאוד שמשרד הפנים יקדם את הוועדה, מצד שני אתם רוצים שנעדכן את הרשויות.

<שירי שניצקי: הרשויות עצמן מגיעות למשרד הפנים, מגיעות לשר, מגיעות למנכ"ל.

מכלוף מיקי זוהר: לא, שירי, סליחה.

מכלוף מיקי זוהר: פה אני רוצה שניה לעצור.

מכלוף מיקי זוהר: אני מתנצל, אני לא נוטה לבקר אותך, אני משתדל לא לעשות את זה, אבל פה את טועה, ואני אסביר לך למה.

מכלוף מיקי זוהר: אין מצב שאת מקימה את ועדת הגבולות באזור מסוים ולא מיידעת אישית את כל הרשויות הנוגעות בדבר, זה אחד.

מכלוף מיקי זוהר: שתיים – אין מצב שיושב ראש הוועדה לא פגש את כל אחד ואחד מראשי הרשויות שנוגעים לאותה ועדת גבולות ספציפית שהוא אמון עליה, ובסופו של דבר כל ראש רשות, לפני שהיושב ראש מגיע אליו, צריך להיערך למפגש הזה, הווה אומר שהוא בודק מי הרשויות שמקיפות אותו בתוך אותה ועדה גיאוגרפית, הוא הולך ובוחן גם מסביב לעומתו והוא גם מציג לכם נתונים שיעזרו לכם להגיע למסקנות הרלבנטיות.

מכלוף מיקי זוהר: לא יכול להיות שזה יהיה חד צדדי באמת בצורה כזאת ש"טוב, זה המצב ותתמודדו".

מכלוף מיקי זוהר: זה לא עד כדי כך.

מכלוף מיקי זוהר: בסוף מי שמחליט זה משרד הפנים, אבל חייב לייצר איזה שהוא שיח מינימלי.

<תמיר עידאן: תראי שירי, אם תגידי לי "הוועדה שלך כוללת את מרחב נתיבות, אשכול ובני שמעון", אין לי בקשה, אני לא מבקש כלום כי אני יודע את המצב שלהן.

<תמיר עידאן: אבל אם תגידי לי "תקשיב, עכשיו יש לך את רמת גן בתוך, או את תמר" אני אגיד לך שאני כן רוצה לבקש.

<תמיר עידאן: כי אני יודע שאת כן יכולה לתת.

עיסאווי פריג': אני ארחיב את זה.

עיסאווי פריג': מה השיקולים שהנחו אתכם בקביעת הגבולות הגיאוגרפיים?

<שירי שניצקי: אני אשמח להתייחס לזה.

מכלוף מיקי זוהר: דרך אגב, האזורים כבר קוטלגו?

מכלוף מיקי זוהר: כל אזור יש בו את הרשויות שלו?

<קריאה: הנה הם.

<קריאה: תציגי אותם.

איתן ברושי: זו חלוקה גיאוגרפית הגיונית, של מחוזות של משרד הפנים.

מכלוף מיקי זוהר: יש פה, רשום פה, אבל איפה הרשימה של כל רשות?

מכלוף מיקי זוהר: איפה קרית גת?

איתן ברושי: למה החבר קריף הוא יכול להיות בוועדת גבולות?

<שירי שניצקי: אני אתייחס לזה אבל אני רוצה לסיים את הרציונל.

איתן ברושי: לא, תעני לי אז אני אצא מהחדר כי יש לי עוד ועדות.

<שירי שניצקי: חבר הכנסת ברושי, אני מאוד אשמח לשיחה איתך בעניין.

איתן ברושי: תעני בשידור ישיר, למה ראש הקשת המזרחית יושב בוועדת גבולות?

<שירי שניצקי: הוא עומד בתנאי הסף.

<שירי שניצקי: חבר הכנסת ברושי, אני רוצה לסיים, אני אשמח להתייחס.

איתן ברושי: אני יכול לשאול שאלה בכנסת, - - - להסביר למה הוא לוקח את משה קריף שדעותיו ידועות, אני לא רוצה להגיד מילה נוספת.

<שירי שניצקי: אני רוצה להבין האם אתה נכחת אי פעם בוועדה הגיאוגרפית חיפה והאם זכית ש- - -

איתן ברושי: כשאני הייתי ראש רשות לא המציאו את הפטנט הזה.

איתן ברושי: היו עושים הרבה יותר מהר, בלי הועדות, שינויים.

איתן ברושי: עשינו הרבה יותר ממה שאתם עושים בלי כל האופרציה הזאת.

איתן ברושי: רק סיבכתם את זה.

עיסאווי פריג': שירה, אנחנו תשעה מיליון איש, ולפי מיטב ידיעתי אנחנו 8.5.

<שירי שניצקי: נכון.

עיסאווי פריג': איך הגענו לתשעה מיליון?

עיסאווי פריג': גדלנו בחצי מיליון?

<שירי שניצקי: המספרים כאן כנראה לא מעודכנים.

איתן ברושי: אדוני היושב ראש אני מתנצל שאני יוצא, אבל אני רוצה להגיד ש - - -

עיסאווי פריג': שניה, ברושי.

איתן ברושי: אני רוצה לצאת.

מכלוף מיקי זוהר: סליחה, תנו בבקשה לשירי.

<שירי שניצקי: בתור עובדת משרד ממשלתי אני מנסה ומשתדלת להשיב על שאלות של חברי הכנסת, אני רואה בזה חשיבות רבה, אבל תנו לי בבקשה לסיים את הדברים, זה מאוד יעזור לי.

<שירי שניצקי: הרציונל של חלוקת המדינה לשישה אזורים גיאוגרפיים נעשתה בשום שכל, במחשבה רבה, ועם הרבה מאוד - - - של המון פקטורים.

<שירי שניצקי: הסתכלנו על האשכולות של הרשויות המקומיות.

<אבירם דהרי: הכניסו את ירושלים, לקחו לנו את כל הכסף.

<שירי שניצקי: מר דהרי, אני מבקשת.

<אבירם דהרי: תגידי, ירושלים, עיר בירה.

<אבירם דהרי: מה מכניסים אותה לוועדה הגיאוגרפית?

<אבירם דהרי: אפשר לדבר על ה-700 מיליון - - -

<שירי שניצקי: מר דהרי, בוא נעשה הסכם ביני ובינך, שלוש דקות אני מסיימת את כל העניין הזה, ואתה יכול להעיר את כל ההערות שאתה רוצה, בסדר?

<אבירם דהרי: אוקיי.

<שירי שניצקי: יופי.

<שירי שניצקי: אז אנחנו באמת הסתכלנו על מפת השלטון המקומי ועל הרשויות בישראל, 257 רשויות מקומיות, והסתכלנו גם על המחוזות.

מכלוף מיקי זוהר: שירה, אבל אני חייב להודות לך, חשפנו פה סקופ היום.

מכלוף מיקי זוהר: אף אחד לא ידע איפה כל אחד משתייך.

מכלוף מיקי זוהר: קיבלנו היום את האינפורמציה איפה כל אחד משתייך.

עיסאווי פריג': והסקופ השני שהאוכלוסייה גדלה בחצי מיליון, לא ידענו את זה.

<שירי שניצקי: אני חושבת שהמספרים שם פחות מדויקים.

<שירי שניצקי: אני מתנצלת על ה- - -

עיסאווי פריג': מה את מביאה לוועדה מספרים לא נכונים?

עיסאווי פריג': מטעה אותנו שירי?

עיסאווי פריג': זה לא בסדר.

<שירי שניצקי: לא, חלילה.

<שירי שניצקי: אני לא רוצה להטעות אף אחד.

מכלוף מיקי זוהר: אני מבקש, שירי היא אחלה של האחלה של הפקידים, מהפקידים שלנו.

מכלוף מיקי זוהר: שירי תמשיכי.

מכלוף מיקי זוהר: תנו לה לסיים.

<שירי שניצקי: אוקיי.

<שירי שניצקי: המחוזות היום של משרד הפנים הם מחוזות היסטוריים.

<שירי שניצקי: מחוזות שבעצם מחלקים את מספר הרשויות באופן שהוא לא שווה בין המחוזות.

<שירי שניצקי: מחוז הצפון הוא מחוז מאוד גדול, 94 רשויות מקומיות, אנחנו חילקנו אותו לשני מרחבים משום שרצינו שהוועדה תהיה אפקטיבית.

<שירי שניצקי: אז יש לנו את אזור הגליל העליון והעמקים ואזור הגליל המערבי.

<שירי שניצקי: זה לגבי אזור הצפון.

<שירי שניצקי: חיפה כמעט נשמרה במודל הרגיל של המחוז, עם תוספת של כמה רשויות שנמצאות בקרבה רלבנטית, למשל את עכו הכנסנו לעניין אד-הוק לטובת רפא"ל, ואת שפרעם לעניין בז"ן, אבל בעקרון מחוז חיפה הוא מחוז חיפה כפי שאתם מכירים אותו.

<שירי שניצקי: אזור המרכז חובר עם מחוז תל אביב, אבל לא כל אזור המרכז, ויש לנו את אזור ירושלים ושפלה, צריך לציין שמחוז ירושלים הוא מחוז מאוד קטן, שש רשויות מקומיות בלבד, ולכן הוא חובר יחד עם אזור השפלה.

<שירי שניצקי: מחוז המרכז ומחוז הדרום נמצאים במצב שבו הגבול ביניהם עובר באזור באר טוביה, בגלל שלבני עייש, גדרה וגן יבנה יש בקשות שנוגעות לבאר טוביה, לא העברנו את הגבול כפי שהמחוז קיים היום, אלא ייצרנו מצב שבו יש - - - מהרשויות של מחוז המרכז.

מכלוף מיקי זוהר: יש לי שאלת הבהרה.

מכלוף מיקי זוהר: אני עכשיו נניח מסתכל על מחוז מרכז, יש פה 51 רשויות.

מכלוף מיקי זוהר: אין חובה שרשות אחת תיתן לרשות אחרת, אלא בעצם ועדת הגבולות תקבע איזו רשות נותנת לרשות מסוימת, מתוך הפול הזה של ה-51?

<שירי שניצקי: כנראה שיש עוד כמה הבהרות שאנחנו צריכים לעשות, יש את הסוגיה של החקיקה, פקודת העיריות.

<שירי שניצקי: כששאלתם למה אי אפשר שתמיר יקבל מתל אביב, זה בגלל שהחקיקה היום לא מאפשרת - - -

מכלוף מיקי זוהר: לא, אבל אם יצרתם איזו שהיא ועדה גיאוגרפית של אזור המרכז, יש בה 51 רשויות, זה אומר, יש לנו את האפשרות, נניח סתם דוגמה בוועדה גיאוגרפית מס' 4, שגבעת שמואל תיתן ללוד.

<קריאה: או תל אביב, 5,000 שקל.

<שירי שניצקי: לכן התעכבתי על עניין 9.ב.

<שירי שניצקי: סעיף 9.ב, הוא נולד אגב, לא מתוך הרציונל של צדק חלוקתי בכל הארץ, אלא מתוך הבנה שאי אפשר להקים אזורי תעשיה בכל רשות מקומית, וגם אתה לא רוצה לייצר עוינות בין רשויות מקומיות גובלות וסמוכות, כי אתה רוצה לאפשר, רק לצורך הדוגמה, לגדרה להקים אזור תעשיה מבלי שבני עייש יתנגדו לכך, כי הם יוכלו להיות שותפים בהכנסות של אזור התעשייה של גדרה.

<שירי שניצקי: זה כדי למנוע התנגדות בוועדות התכנון וגם למנוע הקמה של אזורי תעשיה בלי סוף בעצם, שיישארו פילים לבנים משום שאין ביקושים בכל הארץ לכל אזור תעשיה בכל רשות.

מכלוף מיקי זוהר: אוקיי, אז מה שאת אומרת, את מאשרת את מה שאמרתי.

מכלוף מיקי זוהר: ייתכן שלוד תהיה שותפה באזור תעשיה של גבעת שמואל, מבחינת הכנסות שלה.

<שירי שניצקי: לא כל כך, כי אני אסביר לך מדוע.

<שירי שניצקי: לוד למשל גובלת - - -

מכלוף מיקי זוהר: לא, אני הבאתי את זה כדוגמה היפותטית, לא כדוגמה ספציפית.

<שירי שניצקי: זה לא היפותטי כי ספציפית היא חשובה.

<שירי שניצקי: גבעת שמואל, בגלל שהיא סמוכה לפתח תקוה והיא סמוכה לרמת גן לצורך העניין, אז היא תוכל לבקש למשל מרמת גן לקבל את אוניברסיטת בר אילן לשטחה, וזה מה שהיא עשתה.

מכלוף מיקי זוהר: אז עדיין צריך שתהיה סמיכות.

<שירי שניצקי: הגובלות והסמוכות הן קריטיות, משום שאנחנו עדיין באותן - - -

מכלוף מיקי זוהר: אבל בנושא ההכנסות, לא הגיאוגרפיות.

<קריאה: גם אם יש הסכמים בהסכמה זה לא יעבור.

מכלוף מיקי זוהר: גם יש צורך בסמיכות גיאוגרפית.

<שירי שניצקי: ככל שהייתם רוצים לפעול אחרת, ובעצם לשבור את עולם הסמוך והגובל, זה דורש שינוי בחקיקה.

מכלוף מיקי זוהר: הבנתי.

מכלוף מיקי זוהר: בעצם מה שהיא אומרת, ברשימה נגיד שקרית גת מופיעה - - -

<אבירם דהרי: אני יכול לקחת מבאר טוביה?

<אבירם דהרי: זה עניין של פרשנות.

<אבירם דהרי: האם אתה סמוך לבאר טוביה?

<אבירם דהרי: הכנסת אותי באותה קבוצה.

<אבירם דהרי: אז אם לא, אז למה הקבוצה?

מכלוף מיקי זוהר: היא רוצה סמיכות גיאוגרפית.

<קריאה: אבל אפשר לשנות בחריגים.

<אבירם דהרי: לא הבנתי, אם את אומרת רק סמוכות, למשל אני אתן לך דוגמה, אני אסביר את הרעיון.

<אבירם דהרי: אני סמוך לשפיר, שפיר סמוך לבאר טוביה.

<אבירם דהרי: הודעתי לוועדה של באר טוביה, תיקחו אתם את שפיר אתכם חבר, שחררו אותי משפיר.

<אבירם דהרי: באר טוביה וקריית מלאכי ושפיר ילכו ביחד.

<אבירם דהרי: אז הם אומרים לך "לא, אתה סמוך לשפיר".

<שירי שניצקי: במקרה הזה שפיר ביקשה לקבל שטח שיפוט מבאר טוביה.

<אבירם דהרי: תודה, אז שייקחו את ההכנסות משם.

<שירי שניצקי: אז זו בדיוק הסיבה שיש ועדה גיאוגרפית.

<אבירם דהרי: יפה, לכן אני אומר - - -

מכלוף מיקי זוהר: הבנתי עכשיו.

מכלוף מיקי זוהר: תנו לי שניה להגיד את זה, תגידי אם הבנתי את זה נכון.

מכלוף מיקי זוהר: היא אומרת ככה, ברצף הגיאוגרפי צריך לעשות סדר.

מכלוף מיקי זוהר: זאת אומרת אתה יכול לדרוש מכל מי שסמוך אליך בגבולות ובאופן אוטומטי, כביכול מה שנקרא FOLLOW UP כזה, מי שביקשת ממנו יכול לבקש כמי שסמוך אליו.

מכלוף מיקי זוהר: הכסף של באר טוביה - - -

<אבירם דהרי: יופי, אבל מה הטריק?

<אבירם דהרי: אני אסביר מה הטריק, מה הם עושים בטריק?

<אבירם דהרי: הם יושבים קודם כל באר טוביה ושפיר, שפיר בא עם הנתונים, הם לוקחים את הנתונים שעדיין הוא מקבל ממני.

מכלוף מיקי זוהר: אז ברור שזה צריך להשתנות.

<אבירם דהרי: הוא צריך לבוא עם נתונים שלו נטו.

<אבירם דהרי: בלי שהוא מקבל ממני, ואז הוא יקבל מבאר טוביה יותר.

<קריאה: אם לא יהיה פה את נושא הסמיכות זה לא שווה שום דבר.

מכלוף מיקי זוהר: אני אסביר לך מה הם מתכוונים, אני חושב שהבנתי.

<אבירם דהרי: אבל אפשר לשנות את החוק, למה אתם לא משנים את החוק.

מכלוף מיקי זוהר: לשנות את החוק זה מורכב.

מכלוף מיקי זוהר: תספרי לי קצת על שינוי החוק, איך עושים?

<אבירם דהרי: מה הבעיה לעשות שינוי חוק, כמו שהם עשו את זה.

מכלוף מיקי זוהר: זה ממש כאילו סעיף בחוק?

<שירי שניצקי: כן.

מכלוף מיקי זוהר: אולי נדבר עם השר ונגיד לו.

<אבירם דהרי: עם סמיכות או לא סמיכות, למה יש הבדל?

מכלוף מיקי זוהר: אני אגיד לך מה אני מבין מהם.

מכלוף מיקי זוהר: הם אומרים שזה סוג כזה של, אתה מעביר, מגלגל את האחריות.

<תמיר עידאן: מעביר את המקל.

מכלוף מיקי זוהר: כן.

<תמיר עידאן: והוא צריך לבקש - - -

<שירי שניצקי: גם במקום של יוזמה, למשל מחצבות עתידיות לצורך העניין, יש מחצבות שאמורות להיכרות בעתיד סתם לדוגמה, באזור מטה אשר, אבל כרגע מטה אשר לא מחלקת הכנסות לתמרה או לאעיבלין, סתם דוגמה שרירותית לגמרי.

עיסאווי פריג': מה זה הכנסה בטבלה - - -

<אבירם דהרי: זה טעות.

<אבירם דהרי: אני אסביר לך מה זה.

<אבירם דהרי: זה טעות קלאסית הכנסה לתושב.

<אבירם דהרי: הם לקחו את הארנונה וחילקו במספר התושבים.

<אבירם דהרי: אבל זה טעות קלאסית, למה?

<אבירם דהרי: הם התייחסו לתעריף הארנונה שלך, של כל אחד ואחד בנפרד.

<אבירם דהרי: אם כתוב למשל באר טוביה 5,000, אם הוא יגבה לפי התעריף שאני גובה מהתושבים שלי, אז זה לא יהיה 5,000, זה יהיה 10,000.

<אבירם דהרי: כי הוא גובה תעריף נמוך.

<אבירם דהרי: הוא עם התעריף הנמוך 5,300.

עיסאווי פריג': איך אתה מגיע למסקנה הזאת שהתעריף שלו נמוך?

<אבירם דהרי: אני אסביר לך.

<אבירם דהרי: במועצות האזוריות הם גובים אגורות למטר, ואצלי אני על אותו שטח, שטח פתוח, אני גובה 25 שקלים למטר, הם גובים 0.007 אגורות למטר.

<תמיר עידאן: וזה מה שמאשרים להם, כן?

<תמיר עידאן: צריך להגיד את זה.

<אבירם דהרי: מה אכפת לי מאשרים או לא.

<אבירם דהרי: אם נותנים לך את המספר הזה, תכפיל אותו.

<אבירם דהרי: אלה שיש להם מחירים נמוכים, הם כאילו מסכנים.

<אבירם דהרי: תעלה את זה.

<אבירם דהרי: למה - - -

עיסאווי פריג': אז ישוב שנותן הרבה הנחות, 70% - - -

<אבירם דהרי: עזוב הנחות, התעריף, עוד לפני הנחות.

<אבירם דהרי: אני גובה מהתושב שלי, תשמע, אולמות החתונות שלי, הנה מיקי מכיר, היה לי אולם חתונות, הייתי גובה ממנו 220 שקל למטר, הלך ליואב, גובים ממנו 40 שקל למטר.

<אבירם דהרי: אז הוא מסכן, יואב, יש לו הכנסה נמוכה.

עיסאווי פריג': אבל אתה לא עושה את זה על דעת עצמך, יש כללי משחק.

<אבירם דהרי: מה זה כללים?

<אבירם דהרי: אתה יכול להגיש בקשה.

עיסאווי פריג': כן, על פי הכללים שקבע משרד הפנים.

<אבירם דהרי: לא, אתה יכול להגיד "אני רוצה היום", אני עכשיו מה עשיתי?

<אבירם דהרי: הלכתי הפוך, אמרתי אם ככה, למה שאני אגבה מהאולמות שלי 220?

<אבירם דהרי: הלכתי ביקשתי בקשה לגבות כמו במועצות האזוריות, 50 שקל למטר.

<אבירם דהרי: אני יכול לבקש.

<אבירם דהרי: נתנו לי להוריד ל-100.

עיסאווי פריג': אבל משרד הפנים צריך לאשר לך.

<אבירם דהרי: אבל מה זה משנה, כשאתה רואה 5,000, אתה לא - - -

מכלוף מיקי זוהר: שירי, תסכמי בבקשה.

מכלוף מיקי זוהר: קודם כל אנחנו נעשה דיון המשך, כי יש הרבה סוגיות שמעניינות פה.

<שירי שניצקי: אפשר לסכם רגע?

מכלוף מיקי זוהר: כן.

מכלוף מיקי זוהר: את צריכה לסכם.

מכלוף מיקי זוהר: ואני רק אומר, באמת בוא נשמע מועדים כדי שנוכל - - -

<תמיר עידאן: ביקשת גם לשמוע לגבי החוק.

מכלוף מיקי זוהר: כן.

מכלוף מיקי זוהר: לגבי השינוי של החקיקה.

<אבירם דהרי: במקום סמיכות גיאוגרפית שיהיה בתוך הוועדה הגיאוגרפית.

<אבירם דהרי: כל מה שקשור בוועדה הגיאוגרפית, את לא שולטת בזה אני יודע, אבל אני אומר.

<שירי שניצקי: אני חושבת שזו סוגיה של קובעי המדיניות.

<אבירם דהרי: כן, את צודקת לחלוטין.

<אבירם דהרי: היא אומרת אליך, כבוד היושב ראש.

<אבירם דהרי: היא אומרת "זה לא אצלי במגרש, זה אצלך".

איתן ברושי: רק הערה אחת, שירי.

איתן ברושי: אני חושב שיש עוד צוואר בקבוק אחד, זה לשכת השר.

איתן ברושי: מאחר והשר חייב לחתום על כל דבר, לשכת השר והמנכ"ל הם צוואר בקבוק.

איתן ברושי: יש שש ועדות אבל בסוף כולם מגיעים לרמזור.

איתן ברושי: ברמזור כולם נתקעים, כמו בכבישים.

איתן ברושי: עשו כבישים רחבים ובסוף כולם מגיעים למשפכים.

איתן ברושי: המשפך של הלשכה הוא מאוד בעייתי.

<אבירם דהרי: ואחר כך בג"צ.

איתן ברושי: רגע, יש דוגמאות שהן לא בג"צ, אבל הן התלבטות של הדרג הפוליטי, הם לחצים, אז הוועדה יכולה לעשות מה שהיא רוצה, השר לא חייב לאשר את זה, ואם הוא מאשר הוא יכול לדחות.

איתן ברושי: לכן אני חושב שבסוף המנגנון של קבלת ההחלטות הוא מנגנון מאוד בעייתי, חלק מהסיבה ללוח זמנים כזה לא סביר זה צוואר בקבוק.

איתן ברושי: אדוני היושב ראש, כשאתה רוצה לקדם את העניין, תחפש את צוואר הבקבוק.

איתן ברושי: צוואר הבקבוק זה לשכת המנכ"ל והשר.

איתן ברושי: מאחר ובסוף הזמן שלהם מוגבל, האחריות שלהם היא מאוד רחבה, זה שזה צריך לעבור דרכם, זה פתח ללחצים, לעיכובים, וזו לפי דעתי הסיבה העיקרית.

איתן ברושי: כשיש ועדות קבועות, גדולות, מקצועיות, זה דבר שיש בו הגיון.

<קריאה: זה המלצת הצוות, 120 יום.

איתן ברושי: אז הנה, הם מממשים.

<קריאה: כעביה, 6 שקלים לתושב?

איתן ברושי: אבל מה זה עניינכם?

איתן ברושי: חבר'ה, אתם רוצים לנהל את הרשויות או להיות ועדת פנים של הכנסת?

איתן ברושי: מה זה עניינכם גובה הארנונה?

איתן ברושי: באמת אתם מגזימים.

איתן ברושי: אני הייתי ראש רשות, תעזבו את זה.

איתן ברושי: אתם רוצים לנהל את העניין, הנה מיקי מקשיב לכם.

איתן ברושי: הבעיה שלכם זה לא גובה הארנונה, אל תתעסקו בזוטות, אתם לא ראשי רשויות.

איתן ברושי: הבעיה שלכם זה שאתם רוצים להציע, ואני מסכים, שינויים של חלוקת שטחי השיפוט והכנסות בהתאם למדיניות הממשלה שקשורה לחיזוק הפריפריה, הערבים, וכולי, אני לא רוצה להרחיב.

איתן ברושי: הגבולות זה לא מטרה, זה האמצעי.

איתן ברושי: המטרה זה המדיניות של הממשלה.

איתן ברושי: דרך אגב, לא תמיד ברורה המדיניות.

איתן ברושי: אם הממשלה יודעת מה היא רוצה, שינוי הגבולות נועד לשרת את המטרות ולא ההיפך, גבולות זה לא המטרה, המטרה זה האזרחים, האוכלוסייה.

איתן ברושי: וכשאנחנו משנים את חלוקת ההכנסות אנחנו ממלאים אחרי המצווה של החלטות הממשלה אם יש לה מדיניות.

איתן ברושי: לא תמיד יש לה.

איתן ברושי: וגם לא תמיד השר עושה את מה שהממשלה חושבת.

איתן ברושי: לא השר הזה, בכלל.

איתן ברושי: אנחנו יודעים שהממשלה זה דבר בעייתי.

איתן ברושי: לכן מה שאני מציע, תרדו מהארנונה, תרדו מרשימת הישובים, תתרכזו בעיקר.

איתן ברושי: מה שהיושב ראש רוצה, תראו, אנחנו עברנו חצי קדנציה של הכנסת.

איתן ברושי: אף אחד לא יודע מתי יהיו בחירות.

איתן ברושי: אם יהיו בחירות, הכל נדחה.

איתן ברושי: לכן אני מציע לנו טיפה לעבוד יותר נכון.

איתן ברושי: אחרי שנתיים של הכנסת בוא נראה מה אנחנו מועילים, חוץ מדיבורים ולכן אני מציע, אחד – לקדם בברכה את זה שיש ועדות, לזרז את העבודה, לקבוע לוחות זמנים.

איתן ברושי: אם צריך עוד מנגנון, תיקחו עוד כמה פקידים.

איתן ברושי: ב- להכתיב לשר לוחות זמנים לקבלת החלטות, כי אני חושב שהבעיה היא בקבלת ההחלטות ולא בנתונים.

מכלוף מיקי זוהר: תודה.

מכלוף מיקי זוהר: חברים, מאחר ואני מחויב לפי תקנון הכנסת לסיים את הדיון בשעה 11:00, שירי, אני יודע שיש לך עוד הרבה מה לומר.

איתן ברושי: את זה למדו ממפא"י.

איתן ברושי: כל דבר שלא - - -, הקימו ועדה.

איתן ברושי: את זה למדו ממפא"י.

<ראסם נטור: אדוני היושב ראש, אני חייב להגיד משהו.

<ראסם נטור: אני כנציג משרד הכלכלה ובעיקר באתי בגלל החברה הערבית.

<ראסם נטור: קודם כל אנחנו מברכים על הועדות, כי לא היו ועדות, היו הסכמים שגם רשויות מקומיות עשו ביניהן הסכמים, במיוחד בחברה הערבית, הם לא יושמו, כי היה צריך אישור משרד הפנים וועדת חקירה, וזה לא התקיים.

<ראסם נטור: לפחות עכשיו יש לנו ועדות שמתקיימות.

<ראסם נטור: אלא מה?

<ראסם נטור: אני רוצה להזהיר משני דברים.

<ראסם נטור: אחד – ראיתי את הטבלה, נציג משרד הכלכלה לא נמצא בשום ועדה.

<ראסם נטור: לא יעלה על הדעת בחלוקת הכנסות מארנונה, שנציג משרד הכלכלה לא חבר לפחות בוועדה העליונה.

<שירי שניצקי: ראסם, אתם יכולים להגיע ולהציג את עמדתכם.

<ראסם נטור: בסדר, זה מה שאני רוצה להגיד.

<ראסם נטור: אדוני היושב ראש, - - -

מכלוף מיקי זוהר: תודה.

מכלוף מיקי זוהר: אני חייב לסכם את הדיון.

מכלוף מיקי זוהר: תרצו אחרי זה נוכל להמשיך את השיח אבל לא באופן רשמי.

מכלוף מיקי זוהר: מסקנות הוועדה להיום: הוועדה מבקשת ממנהלת תחום שינוי גבולות וחלוקת הכנסות במשרד הפנים, לפעול ולקבוע החלטות על פי קריטריונים ברורים ועל פי סדרי עדיפויות באופן עצמאי לחלוטין, ולהימנע ממעורבות והשפעות של המועצות והרשויות על קבלת ההחלטות.

מכלוף מיקי זוהר: הוועדה תמליץ לשר הפנים לפעול להרחבת תחומי הועדות הגיאוגרפיות, ייתכן אפילו בפרישה של כ-18 מחוזות, על מנת לאזן מבחינת הצרכים של כל רשות ורשות.

מכלוף מיקי זוהר: הוועדה קובעת כי עקרון ההסתגלות על פיו מונחית ועדת הגבולות וההכנסות לפעול, הינו מוטעה, ויש לפעול לביטול הרעיון הזה ולא להנציח את העיוות ההיסטורי הזה.

מכלוף מיקי זוהר: הוועדה תפנה לשר הפנים בנושא.

מכלוף מיקי זוהר: הוועדה קוראת לשר הפנים להעמיד את סוגיית חלוקת ההכנסות בראש סדר העדיפויות, ולאחר מכן את סוגיית החלוקה הגיאוגרפית.

מכלוף מיקי זוהר: הוועדה דורשת מועדת גבולות והכנסות לפעול לתיאום בין יושבי ראש הועדות שימונו בעתיד, לבין ראש הרשויות, על מנת להגיע למיפוי הצרכים, לאחר שראש הרשות ערך בחינה של האזורים והרשויות המצויות בסביבו שהם חלק מהוועדה הגיאוגרפית אליה הוא משתייך.

מכלוף מיקי זוהר: הוועדה תקיים דיון המשך להבהרת הסוגיות שעלו בדיון זה ולסוגיות נוספות שיעלו בעתיד בעוד כחודש מהיום, אפילו במהלך פגרת הכנסת.

מכלוף מיקי זוהר: הוועדה מודה למשתתפים, הישיבה נעולה.